<classify> RAIS wa Zanzibar, Dk Ali Mohamed Shein amesema matumizi ya vitambulisho vipya vya kielektroniki vya Mzanzibari Mkaazi yataiwezesha serikali kuweka na kuhifadhi kumbukumbu za matukio ya watu wote katika Daftari la Usajili na Utambuzi.Dk Shein alisema hayo katika uzinduzi wa kadi mpya za kielektroniki za Mzanzibari mkaazi, hafla iliyofanyika kwenye Ukumbi wa Shehe Idrisa Abdul Wakil Kikwajuni mjini hapa.Alisema matumizi ya vitambulisho hivyo yataisaida serikali, taasisi na watu binafsi kupanga vipaumbele vya utekelezaji wa shughuli mbalimbali zenye nasaba na huduma za maendeleo ya kijamii.Aidha, alisema kuwepo kwa mfumo huo wa matumizi ya vitambulisho vipya utaisadia serikali kuwatambuwa watu wanaostahiki kupata haki za msingi kama ilivyobainishwa katika Katiba ya Zanzibar ya 1984.Itawezesha kumtambua mtu anayestahili kupata haki yake kama malipo ya pensheni, haki za matibabu, kujiunga na masomo, alisema Dk Shein na kuongeza kwa vitambulisho hivyo serikali itapata urahisi kukusanya mapato na kuimarisha huduma muhimu za kijamii, afya, elimu, barabara na ulinzi na usalama wa raia na mali zao.Alisema serikali inapaswa kuwa na nyenzo kudhibiti amani na utulivu wa watu wake, hivyo ni dhahiri vitambulisho vipya vitakavyotumika hivi sasa ni vyenye ubora wa hali ya juu na uwezo wa kuhifadhi taarifa nyingi za mtumiaji.Alieleza kuwa vitambulisho hivyo vimetengenezwa kwa teknolojia ambayo sio rahisi kughushiwa, vikiwa na uwezo mkubwa wa kiusalama wa taarifa za mtumiaji, akibainisha kutumika katika nchi kadhaa duniani.Alitoa mwito kwa wakazi wote wa Zanzibar wa miaka 18 kwenda kujisajili katika ofisi za Wakala wa Usajili wa Matukio ya Kijamii zilizopo katika wilaya zote nchini, sambamba na wale ambao hawajajiandikisha kufanya hivyo.Aidha, aliwataka watendaji wanaohusika na utayarishaji vitambulisho hivyo, kuwa makini katika utoaji wake.Vile vile aliwataka wakuu wa mikoa kusimamia vizuri taarifa za uhakiki wa watu walioko katika maeneo yao, kuanzia ngazi za shehiya, wadi na wilaya ili kuhakikisha wanawatambua wananchi wao na taarifa zao zilizo sahihi.Ni muhimu mlifanyie mapitio daftari la wakaazi katika shehiya, ambalo ndio msingi wa uthibitisho wa kujua taarifa za utambuzi na makazi ya watu waliomo katika maeneo yenu, alisema.Alisisitiza haja ya kulinda na kudumisha amani na utulivu uliopo nchini, akibainisha kuwa bila ya kuwepo amani na utulivu nchini, hakutakuwa na maendeleo yoyote yatakayofikiwa  <topic>: KITAIFA 